
I. [bookmark: _Hlk200436017]A zöld költségvetés - Bevezetés

A környezeti és klímavédelmi szempontok Európa-szerte egyre meghatározóbb szerepet töltenek be a közpolitikai döntéshozatalban, ezért fontos, hogy ezek a célkitűzések a költségvetési tervezés és végrehajtás során is megfelelően érvényesüljenek. A zöld költségvetés olyan eszköz, amely lehetővé teszi a környezeti fenntarthatósághoz kapcsolódó bevételek és kiadások azonosítását, rendszerezését és bemutatását a költségvetés egészén belül. A zöld költségvetési szemlélet alkalmazásával átfogóbb kép alakítható ki arról, hogy a költségvetési források milyen módon járulnak hozzá a környezetvédelmi, klímavédelmi és fenntarthatósági célkitűzések megvalósításához.

A zöld költségvetés nem önálló költségvetési rendszert jelent, hanem a meglévő költségvetési és államháztartási nyilvántartásokra épülő, azokat kiegészítő elemzési keretet. Alkalmazása elősegíti a környezeti szempontból releváns költségvetési tételek átlátható bemutatását, támogatja a szakpolitikai tervezést és hozzájárul a fenntarthatósági célok költségvetési folyamatokba történő integrálásához. Ennek révén a zöld költségvetés a döntéshozók, a költségvetési szervek és a nyilvánosság számára egyaránt hasznos információt nyújt a közpénzek környezeti célokat szolgáló felhasználásáról.

1. Politikai és szakmai elköteleződés

Alaptörvény és nemzetközi/uniós kötelezettségek
A zöld költségvetés épít az Alaptörvényre, valamint az uniós és nemzetközi kötelezettségekre. Az Alaptörvény P) és XXI. cikke biztosítja a környezet védelméhez és az egészséges környezethez való jogot, és a zöld költségvetés e jogokat figyelembe véve vizsgálja a közpénzek felhasználását, elősegítve a fenntartható, környezeti szempontból felelős beruházásokat és kiadásokat. Emellett a zöld költségvetés keretében alkalmazott besorolási rendszer átláthatóbbá teszi a klíma- és környezetvédelmi szempontból releváns költségvetési intézkedéseket, és információt nyújt az EU klíma- és környezetvédelmi célkitűzéseihez, valamint a nemzetközi fenntarthatósági kötelezettségekhez kapcsolódó költségvetési ráfordításokról.

Kormányhatározat, amely elrendeli a zöld költségvetés alkalmazását.
A 2025. február 18-án elfogadott 1023/2025. (II. 18.) Korm. határozat a központi költségvetés környezet- és klímabarát szempontú értékeléséről egy fontos lépés Magyarország környezeti fenntarthatóságra irányuló költségvetési politikájában. A határozat célja, hogy elősegítse a közpénzek felhasználásának olyan irányú átalakítását, amely figyelembe veszi a környezeti és klímavédelmi szempontokat. A kormányhatározatban foglalt intézkedések hozzájárulnak ahhoz, hogy a központi költségvetés tervezése és végrehajtása során a környezeti és klímavédelmi szempontok kiemelt szerepet kapjanak, elősegítve ezzel Magyarország fenntartható fejlődését.

2. Érintett költségvetési elemek

A 2027. évi tervezés folyamán a zöld besorolás és értékelés a kiadási előirányzatokra terjed ki.

3. Környezetvédelmi dimenziók

A zöld tételeket tartalmazó kiadási előirányzatokat az alábbi hat környezeti cél mentén szükséges besorolni.
1) Éghajlatváltozás mérséklése
2) Éghajlati alkalmazkodás 
3) Vizek fenntartható használata és védelme
4) Biodiverzitás és ökoszisztémák megőrzése, helyreállítása
5) Szennyezés megelőzése és csökkentése
6) Körforgásos gazdaságra való átállás

4. Osztályozási rendszer

Azon költségvetési kiadások tekinthetők zöld költségvetési tételnek, amelyek hozzájárulnak legalább 1 környezeti cél eléréséhez. 

[bookmark: _Hlk211427711]Minden zöld költségvetési tétel az alábbi kategóriák valamelyikébe kerül:
Sötétzöld - nagyon kedvező: jelentősen hozzájárul legalább egy környezeti célhoz, az előirányzat legalább 80%-ban tartalmaz zöld tételt.
Világoszöld - kedvező: hozzájárul legalább egy környezeti célhoz, az előirányzat legalább 30-80%-ban tartalmaz zöld tételt.
Fehér („zöld pöttyel”) - korlátozottan zöld: nagy, összetett előirányzatok esetében alkalmazandó. Az előirányzat 0-30% arányban tartalmaz zöld elemeket, amelyek legalább 100 millió forint értékűek, és „zöld pöttyként” összegszerűségük vagy szakpolitikai jelentőségük miatt külön említést érdemelnek.

A környezetvédelmi dimenziók és az osztályozás mellett összegszerűen is meghatározásra kerül, hogy a teljes előirányzat milyen mértékben tartalmaz zöld elemeket.

Az osztályozási rendszerbe történő besorolást automatikusan generálja a Költségvetési Adatcserélő Rendszer (KAR).

5. Módszertan

A fejezetet irányító szervek a jelen módszertani iránymutatás alapján saját maguk értékelik programjaik környezeti hatását, majd ezt a Pénzügyminisztérium ellenőrzi.

6. Eredménytermék, átláthatóság, nyilvánosság

A zöld költségvetés eredményterméke a költségvetési törvényjavaslat indoklásának egy melléklete. Ez nyilvánosan elérhető, hiszen cél, hogy a közvélemény és a parlament is megismerje, mely kiadások milyen mértékben járulnak hozzá a zöld átmenethez. Ennek része a módszertan rövid, összefoglaló bemutatása is. 

A zöld költségvetés, mint eredménytermék tartalma

A zöld költségvetés eredménye rövid, közérthető szöveges összefoglalókból, valamint táblázatos, statisztikai és vizuális elemekből (pl. grafikonok, infografikák) épül fel.

A dokumentum elején bemutatásra kerül a zöld költségvetés célja és alkalmazott módszertana rövid, áttekintő formában. Ezt követi a feltárt eredmények ismertetése: számszerű (táblázatos) és grafikus megjelenítéssel, szemléltető példákkal kiegészítve.

Külön szöveges bemutatást kapnak a legfontosabb zöld programok – mind a „nagyon kedvező”, mind a „kedvező” környezeti hatású kategóriákból –, illetve a hat zöld célkitűzés mentén egy-egy rövid esettanulmány kerül ismertetésre. Például: energiahatékonysági beruházások, tiszta (vasúti) közlekedés, illetve környezetvédelmi feladatok.

A dokumentum végén egy összegző értékelés foglalja össze a legfontosabb megállapításokat, bemutatva a zöld költségvetés által elért eredményeket.

A 2026. évi pilot zöld költségvetés a 2026. évi központi költségvetés II. fejezeti kötetében található.




II. Módszertan

A zöld költségvetés viszonya a funkcionális osztályozási rendszerhez

Az államháztartás költségvetési adatainak tervezése, nyilvántartása és beszámolása során az Áht., valamint a kapcsolódó végrehajtási szabályok alapján alkalmazni kell a kormányzati funkciók szerinti osztályozási rendszert. A funkcionális besorolás célja, hogy a költségvetési kiadások és bevételek a közfeladatok tartalma szerint, egységes módszertan alapján kerüljenek csoportosításra és kimutatásra. A rendszer lehetővé teszi annak bemutatását, hogy az állam milyen közpolitikai célok és feladatok – például oktatás, egészségügy, környezetvédelem – ellátására fordítja erőforrásait. 

A zöld költségvetési besorolás ezzel szemben eltérő logika mentén épül fel. Míg a funkcionális osztályozás azt vizsgálja, hogy egy adott költségvetési kiadás milyen állami feladat ellátását szolgálja, addig a zöld költségvetési szemlélet azt értékeli, hogy az adott előirányzat milyen mértékben járul hozzá a környezetvédelmi, klímavédelmi vagy egyéb fenntarthatósági célok megvalósításához. Ennek megfelelően a zöld költségvetés nem tekinthető önálló funkcionális kategóriának, hanem a költségvetési adatok egy kiegészítő elemzési dimenzióját jelenti, amely a hagyományos költségvetési osztályozási rendszerekre épülve, azokkal párhuzamosan nyújt többletinformációt.

A zöld költségvetési megközelítés egyik legfontosabb sajátossága, hogy a környezeti célokat szolgáló kiadásokat nem kizárólag a környezetvédelemhez kapcsolódó funkciók között azonosítja. Számos olyan költségvetési tétel létezik, amely a funkcionális osztályozás szerint más szakpolitikai területhez tartozik, ugyanakkor jelentős pozitív környezeti hatással rendelkezik. Ilyen lehet például a fenntartható közlekedési infrastruktúra fejlesztése vagy a kutatás-fejlesztési célú zöld innovációs támogatások. Ezek a kiadások a funkcionális rendszerben különböző kormányzati funkciókhoz kapcsolódnak, azonban a zöld költségvetés szempontjából közös jellemzőjük, hogy hozzájárulnak a környezeti fenntarthatósági célok eléréséhez.

A zöld költségvetés lehetőséget teremt arra, hogy a környezeti szempontból releváns költségvetési tételek egyetlen, átfogó keretben kerüljenek bemutatásra, függetlenül azok funkcionális besorolásától. Ezáltal teljesebb és pontosabb képet ad arról, hogy a költségvetés egésze milyen mértékben támogatja a környezet- és klímapolitikai célkitűzések megvalósítását. 

1. Alapelvek, fogalmak

Alapelvek:
· Integráció: A környezeti értékelés szerves része a költségvetés tervezésének.
· Átláthatóság: Minden besorolás indoklással alátámasztott.
· Arányosság: Az értékelés mélysége igazodik az adott program súlyához.

A klíma- és környezetvédelem főbb alapelvei: elővigyázatosság, megelőzés, helyreállítás, felelősség, szennyező fizet, tájékozódás, tájékoztatás és nyilvánosság.

Fogalmak:
Biodiverzitás: a biológiai sokféleség az élővilág változatosságát jelenti, beleértve többek között a szárazföldi, vízi-ökológiai rendszereket, valamint az e rendszereket magukban foglaló ökológiai komplexumokat. Kiterjed a fajokon belüli, a fajok közötti eltérésekre, valamint az ökológiai rendszerek változatosságára. A biodiverzitás megőrzése alapvető jelentőségű az emberi élet feltételeinek és jóllétének fenntartása szempontjából.

Energiahatékonyság: a teljesítményben, a szolgáltatásban, a termékben vagy az energiában kifejezett eredmény és a befektetett energia hányadosa. Egy kiadás akkor sorolható ide, ha javítja az energiafelhasználás hatékonyságát.

Energiamegtakarítás: az az energiamennyiség, amellyel csökkent valamely energiahatékonyság-javító intézkedés végrehajtása után a mért vagy becsült energiaigény az intézkedést megelőzőhöz képest, biztosítva az energiaigényt befolyásoló külső feltételeknek megfelelő normalizálást.

Fenntartható fejlődés: társadalmi-gazdasági viszonyok és tevékenységek rendszere, amely a természeti értékeket megőrzi a jelen és a jövő nemzedékek számára, a természeti erőforrásokat takarékosan és célszerűen használja, ökológiai szempontból hosszú távon biztosítja az életminőség javítását és a sokféleség megőrzését. Olyan fejlődési folyamat, amely kielégíti a jelen generációk szükségleteit anélkül, hogy csökkentené a jövő generációk képességét a saját szükségleteik kielégítésére.

Fenntartható vízgazdálkodás: a vizek mennyiségi és minőségi védelme, a vízkészletek fenntartható használata. 

Klímaváltozás: a Föld hőmérsékletének és az egyes földrajzi területekre jellemző időjárási mintáknak hosszú távú megváltozása. A változások a bolygó felmelegedéséhez vezetnek, ez pedig hatással van az ökoszisztémákra, a mezőgazdaságra, sőt az emberi egészségre is, felborítva a Föld éghajlati rendszerének kényes egyensúlyát. Az éghajlatváltozás nem korlátozódik pusztán a hőmérsékletváltozásra, hanem a környezeti változások széles skáláját foglalja magában. A klímaváltozást nagyrészt az üvegházhatású gázok, például a szén-dioxid mennyiségének Föld légkörében való növekedése okozza. Ez leginkább az emberi tevékenységek, például a fosszilis tüzelőanyagok elégetése, az erdőirtás és az ipari folyamatok következménye.

Klímaváltozáshoz való alkalmazkodás (adaptáció): a klímaváltozás negatív hatásaihoz való alkalmazkodást jelenti. Azon tevékenységek összessége, melyek célja a társadalom és a gazdaság működésének hozzáigazítása a globális felmelegedés és az azt követő klímaváltozás hatására megváltozó természeti környezethez, amelyek csökkentik az éghajlatváltozás negatív hatásait, és kihasználják a változásból származó új lehetőségeket. Az alkalmazkodás lehet az éghajlati hatásokra adott válasz; és lehet megelőző, védekező tevékenység.
Az alábbi fő, éghajlatváltozásból fakadó veszélyekhez szükséges alkalmazkodni:
· vízhiány korábban vízben gazdag területeken,
· állat -és növényfajok fokozódó mértékű kipusztulása, inváziós fajok elterjedése,
· erősebb és hosszabb időtartamú forróság, szélsőséges időjárási jelenségek.

[bookmark: _Hlk211429098]Klímaváltozás mérséklése (mitigáció): a klímaváltozást okozó üvegházhatású gázok légkörbe kerülésének visszafogását, bolygónk üvegházhatásúgáz-elnyelő képességének növelését, tehát tulajdonképpen a klímaváltozás ütemének lassítását jelenti. A mitigáció egyik fő eleme a fosszilis energiahordozók kitermelésének és felhasználásának csökkentése, valamint ezzel arányosan a megújuló energiaforrások (pl. napelemparkok, szélerőművek) részarányának növelése. Az energiahatékonyság növelése és a közlekedésből származó károsanyag-kibocsátás csökkentése szintén elősegíti a mitigációs folyamatot. A mitigációt szolgálják az elnyelésben szerepet játszó megoldások is (szénmegkötés, természetes területek megóvása).

Körforgásos gazdaság: olyan gazdasági modell, amelynek célja az erőforrások hatékony felhasználása, a hulladék minimalizálása és az anyagok újrahasznosítása. A rendszerben a termékek, alapanyagok és erőforrások értékét a lehető leghosszabb ideig megőrzik, a termékek élettartamát meghosszabbítják, a javítás, újrahasználat, újrafeldolgozás és újrahasznosítás révén csökkentik a nyersanyag-felhasználást és a környezetterhelést.

Környezetvédelem: olyan tevékenységek és intézkedések összessége, amelyeknek célja a környezet veszélyeztetésének, károsításának, szennyezésének megelőzése, a kialakult károk mérséklése vagy megszüntetése, a károsító tevékenységet megelőző állapot helyreállítása.
Ahol 
- a környezet: a környezeti elemek, azok rendszerei, folyamatai, szerkezete,
- a környezeti elem: 
a) a föld, 
b) a levegő, 
c) a víz, 
d) az élővilág, valamint 
e) az ember által létrehozott épített (mesterséges) környezet, továbbá 
f) ezek összetevői.

Szénlábnyom: a termékek végső felhasználása során keletkező szén-dioxid mennyiségét jelzi. Áttételesen azt is mutatja, mennyire takarékosan és fenntartható módon használjuk a különböző erőforrásokat. A végső felhasználás magában foglalja a magánháztartások és a kormányzati fogyasztást, valamint a bruttó állóeszköz-felhalmozás céljából történő termékfelhasználást, tehát az épületekbe, gyárakba, üzemekbe, motorgépjárművekbe és infrastruktúrába történő befektetéseket. A szénlábnyom számítása minden, a végtermék előállításához kapcsolódó szén-dioxid-kibocsátást tartalmaz, ideértve a köztes ráfordítások és a külföldi munkálatok kibocsátásait is.

2. A módszertan nemzetközi alapjai, forrásai
[image: Web ]
OECD-Rio marker
Az OECD a zöld költségvetést kulcsszereplő elemnek tekinti a környezeti fenntarthatóság előmozdításában, és arra bátorítja a tagországokat, hogy integrálják azt a fiskális döntéshozatalba a fenntartható fejlődési és klímacélok teljesítése érdekében. 

Az OECD Green Budgeting Framework szerint a Rio markerek logikája könnyen beépíthető a nemzeti költségvetések zöld címkézésének kialakítása során, amelyet a szervezet a zöld költségvetés egyik legfontosabb technikai elemének tekint.

A Rio marker egy indikátorrendszer, amely segít a kormányoknak és a nemzetközi szervezeteknek az erőforrások hatékonyabb elosztásában és a fenntarthatósági célok figyelembevételében. A Rio markerek nemcsak minőségi, hanem mennyiségi információt is nyújtanak. Az OECD gyakorlata szerint ezek az értékek arányosíthatók, azaz a „2” és „1” jelölésekhez hozzárendelt százalékos súlyok alapján becslések készíthetők arra, hogy egy adott program hány százalékban szolgál környezeti célokat.

	Rio marker érték
	Leírás
	Becsült környezeti részarány (%)

	2
	Elsődleges célja a környezeti vagy klímacélok elérése, és domináns szerepe van a fenntarthatóság biztosításában.
	100%

	1
	Segíti a környezeti vagy klímacélokat, de nem ez a legfontosabb célja. A fenntarthatóság és környezeti hatás csak mellékcélként jelenik meg.
	40% (ajánlott)

	0
	Nincs környezeti cél
	0%



Magyarország a 2027. évi zöld költségvetés kialakítása során az OECD Rio marker módszertanára építve, annak százalékos súlyait a hazai sajátosságokhoz igazítva alkalmazza a besorolási rendszert. Mivel az EU Taxonómia a Rio markerekben megjelenő környezeti célokat további célterületekkel egészíti ki, a célkategóriák meghatározása az uniós iránymutatások figyelembevételével történt.
[image: European union ]
EU Taxonómia
Az Európai Bizottság Zöld Költségvetési Referencia-keretrendszer célja, hogy iránymutatásul szolgáljon a tagállamoknak a zöld költségvetés tervezéshez, illetve elősegítse a már meglévő gyakorlatok továbbfejlesztését. Emellett a keretrendszer lehetőséget biztosít a tagállami gyakorlatok értékelésére is.

Fő ismertetőjegyei
· a meglévő jó gyakorlatokra épül,
· kellően rugalmas, nem egy univerzális modell (no ’one-size-fits-all’ model),
· hozzájárul a gyakorlatok következetességéhez az egész EU-ban,
· a későbbiek folyamán pedig fejleszthető, alakítható. 

A keretrendszer kialakításával párhuzamosan a környezetbarát befektetések ösztönzése érdekében az EU szabályokat vezetett be annak meghatározására, hogy mi minősül zöld vagy fenntartható tevékenységnek. Ennek eredményeként 2020-ban elfogadásra került a taxonómiáról szóló rendelet, amely EU-szerte egységes osztályozási rendszert hozott létre annak meghatározására, hogy mely tevékenységek tekinthetők fenntarthatónak. Az EU taxonómiája szakmai alapot és módszertani keretet biztosít a zöld költségvetési keretrendszer alkalmazásához.

A taxonómia biztosítja, hogy a „zöld” költségvetési tételek összehasonlíthatók legyenek uniós szinten, egységes kritériumok mentén. Eredetileg a magánszektor befektetéseinek irányítására készült, de elvárássá vált a közszféra számára is, hogy zöld finanszírozásait és kiadásait ezzel összhangban tervezze.





A szabályozás hat környezeti célt határoz meg:
1) Az éghajlatváltozás mérséklése
2) Az éghajlatváltozáshoz való alkalmazkodás
3) A vízi és tengeri erőforrások fenntartható használata és védelme
4) A biológiai sokféleség és az ökoszisztémák védelme és helyreállítása
5) A szennyezés megelőzése és csökkentése
6) A körforgásos gazdaságra való átállás

Néhány példa hazai előirányzatok taxonómia-kategóriákba történő besorolására:
	Cél
	Példa
	Magyarázat

	1.Éghajlatváltozás mérséklése
	Közintézményen napelem létesítése
	Kiváltja a fosszilis energiát, csökkenti az üvegházhatású gázkibocsátást

	2.Éghajlatváltozáshoz való alkalmazkodás 
	Árvízvédelmi műtárgyak (pl. gát) fejlesztése
	Csökkenti a klímaváltozás által súlyosbodó árvízkockázatokat.

	3.Vízi és tengeri erőforrások fenntartható használata és védelme
	Vízmegtartó fejlesztés
Ivóbázis védelme
	Helyi vízkörforgás megőrzése
Vízbázis védelme a szennyeződéstől

	4.Biológiai sokféleség és az ökoszisztémák védelme és helyreállítása
	Vizes élőhelyek helyreállítása, inváziós fajok visszaszorítása
	Javítja az élőhelyek állapotát, támogatja a természetes ökoszisztémákat.

	5.Szennyezés megelőzése és csökkentése
	Veszélyes hulladék kezelése
Zajvédelmi intézkedések
Kármentesítés
	Csökkenti a talaj, a víz és a levegő szennyezőanyag-terhelését.

	6.Körforgásos gazdaságra való átállás
	Hulladékgazdálkodási infrastruktúra fejlesztése 
	Meghosszabbítja a termékek életciklusát



3. A besorolás rendszere

 „Zöld címkék”

Címkézés = Tagging
Az Európai Unió tagállamainak többsége a zöld költségvetés címkézésének („green budgeting tagging”) módszerét alkalmazza, amely napjainkra a legelterjedtebb eszközzé vált a környezeti szempontból felelős költségvetési tervezésben. Ez a megközelítés arra szolgál, hogy azonosítsa, nyomon kövesse és értékelje a költségvetés azon tételeit, amelyek környezeti vagy klímavédelmi szempontból jelentősek. A kiadások környezeti hatás szerinti – sötétzöld, világoszöld vagy fehér – besorolása elősegíti, hogy a fenntarthatósági szempontok tudatosan és átlátható módon épüljenek be a költségvetési döntéshozatalba, ezáltal támogatva a klíma- és környezetpolitikai célok megvalósítását.

Az egyes tételeket az alábbi fő kategóriákba soroljuk:
	Értékelés típusa
	Jelentés
	Példa

	 Sötétzöld / Nagyon kedvező
	A tétel egyértelműen környezetvédelmi célt szolgál.

Hozzájárul legalább egy környezeti célhoz

Az előirányzat legalább 80%-ában zöld
	Napelemes rendszerek kiépítése.

Energiahatékonysági beruházás.

Környezetvédelmi feladatok.

	 Világoszöld / Kedvező
	A tétel részben szolgál környezeti célt.

Hozzájárul legalább egy környezeti célhoz.

Az előirányzat legalább 30-80%-ában zöld.
	Agrárkutatás támogatása

Térségi fejlesztések, amennyiben tartalmaznak zöld megoldásokat.

	 Fehér („zöld pöttyel”)
	A tétel egy nagyobb (nem zöld) előirányzat kicsi része, de ez a kicsi rész említést érdemlően zöld célt szolgál.
	Nemzetközi szervezetek tagsági díjai, nemzetközi együttműködések, amennyiben vannak zöld témájú kapcsolódások. 



Környezeti célok – a besorolás alapjai
A központi költségvetésben alkalmazott zöld címkézés a hazai stratégiákban és jogszabályokban meghatározott környezeti és klímacélokra építve valósul meg. Ezt követően az előirányzatok besorolása az alábbi, a magyar adottságokhoz igazított hat környezeti cél mentén történik, összhangban az Európai Unió Taxonómiájával:

	Környezeti cél
	Példa

	1. Éghajlatváltozás mérséklése
	Szén-dioxid-kibocsátás csökkentése

	2. Éghajlati alkalmazkodás
	Árvízvédelem, szárazságkezelés

	3. Vizek fenntartható használata és védelme
	Szennyvíztisztítás, vízhasználat csökkentése

	4. Biodiverzitás és ökoszisztémák megőrzése, helyreállítása
	Élőhelyvédelem, erdősítés

	5. Szennyezés megelőzése és csökkentése
	Levegő-, talaj-, víz-, zajszennyezés csökkentése

	6. Körforgásos gazdaságra való átállás
	Hulladékcsökkentés, újrahasznosítás



„Technikai megvalósítás - Számszerűsítés”
A költségvetési tervezés és zárszámadás során, a fejezetet irányító szervek a KAR-ban, az erre kialakított online felületen, a kitöltést támogató informatikai eszközök segítségével számszerűen meghatározzák az egyes előirányzatokhoz kapcsolódó zöld kiadások összegét. Ez a folyamat nemcsak a zöld kiadások azonosítását jelenti, hanem azok konkrét pénzügyi értékének rögzítését is, így a költségvetésben jól nyomon követhetővé válik, hogy mely összegek szolgálják közvetlenül a környezeti és klímacélok megvalósítását. A rendszer biztosítja a kategorizálás egységességét, lehetővé téve a fejezetek közötti összehasonlíthatóságot, valamint az előirányzatok összegszerű összesítését.
III. Értékelési folyamat lépésről lépésre

a) Zöld kiadási előirányzatok azonosítása
· Minden fejezetet irányító szerv feltérképezi a költségvetési kiadási tételeit, és a módszertannal összevetve azonosítja a zöld kiadásokat.
· Minden költségvetési fejezet tekintetében (ideértve az alapokat is) el kell végezni a vizsgálatot. 
· Szükséges lehet a szakmai terület bevonása annak tisztázása érdekében, hogy az egyes költségvetési sorokon belül miként oszlanak meg a zöld kiadások, különösen akkor, ha több cél is érintett, illetve ha az adott előirányzat nem minősül 100%-ban zöld célnak. Ez esetben meg kell határozni, hogy az összeg mekkora része tekinthető zöld kiadásnak.
· Amennyiben a fejezetet irányító szervnél egy környezeti cél megvalósításával összefüggő feladatokat látnak el, a személyi juttatások és a kapcsolódó munkáltatói járulékok éves előirányzata is elszámolható zöld költségvetési tételként. 
· A háttérintézmények által szolgáltatott adatokat az irányító szervnek nem kell felülvizsgálnia, azonban azok egyeztetése ajánlott.
· Az uniós fejlesztések fejezet vizsgálatánál javasolt a szakspecifikus dokumentumokkal, jelentésekkel/értékelésekkel való összhang biztosítása.

b) Dokumentálás/önbesorolás (a tárcák feladata előirányzatonként, forint összegben, a hat célkitűzéshez rendelve meghatározni a zöld tételeket)
1. Zöld előirányzatok besorolása a KAR felületén
· A tárcák a KAR erre a célra kifejlesztett online felületén, a módszertani útmutató szerint besorolják a kiadási előirányzataikat.
2. Részösszegek (millió forint) meghatározása a 6 környezeti cél szerint
· Minden előirányzat esetében a 6 környezeti cél mentén kell összegszerűen feltüntetni a részösszegeket.
· Az előirányzaton belül nem egyértelműen besorolható tételek esetén a beosztás az éghajlati alkalmazkodás kategóriába történjen, amit a külön elkészítendő Excel táblában is jelezni szükséges.
· Előfordulhat, hogy egyes célokhoz 0 Ft tartozik, míg más előirányzatok esetében több célhoz is tartozhat összeg.
· Amennyiben egy előirányzat több környezeti célkitűzést is szolgál, de a ráfordítások pénzügyi elkülönítése nem lehetséges, az előirányzaton szereplő összeg a projekt elsődleges célja alapján kerüljön besorolásra.
· A 6 környezeti célhoz rendelt összegek összege nem haladhatja meg az adott előirányzat teljes összegét.
3. Automatikus arányosítás és %-os megjelenítés
· A KAR automatikusan kiszámítja az előirányzat teljes összegéhez viszonyított zöld tételek arányát, és %-ban jeleníti meg.
· Ennek alapján történik az előirányzat zöld kategóriába sorolása: sötétzöld, világoszöld vagy fehér zöld pöttyel (forintösszeg).
4. Kiegészítő indoklás Excelben
· Minden olyan előirányzathoz, amely zöld tételt tartalmaz, a tárca Excelben pár mondatos értékelést készít.
· Ebben röviden bemutatják, hogy az adott kiadási előirányzat milyen konkrét zöld tételeket foglal magában.

c)  Szakmai véleményezés és koordináció
· A Pénzügyminisztérium ellenőrzi és összefésüli a besorolásokat; szükség szerint konzultáció zajlik az adott szaktárcával és az Élő Környezetért Felelős Minisztériummal.

d)  Aggregálás
· Az egyes besorolások összesítését a fejezetekre és az egész költségvetésre nézve a Pénzügyminisztérium készíti el.

Éves közzététel – „zöld költségvetési melléklet”

A zöld költségvetési módszertan alkalmazásának eredménye egy összefoglaló dokumentumban jelenik meg, amely része a költségvetési törvény indokolásának (annak melléklete).

Tartalmazza:
· a módszertan leírását,
· a tételek környezeti besorolását,
· számszerűsített adatokat, aggregátumokat, statisztikákat,
· infografikákat,
· szöveges értékelést.

A zöld költségvetési tételek bemutatására a költségvetés tervezése során, valamint a zárszámadásban is sor kerül. A zöld költségvetés a központi költségvetés struktúráját és tartalmát leképező rendszerként jelenik meg. Az évközbeni változások nyomon követése a fejezetet irányító szerv feladata.

